Kvinden er sendt til behandling på hospitalet for knubs og skrammer, mens den modkørende mand ikke kom til skade.

Nordjyllands Politi blev ved 19-tiden mandag eften kaldt ud til et færdselsuheld på Høvejen i Hvorup, nord for Nørresundby. Her kom en kvindelig bilist for tæt på en modkørende særtransport, og de to køretøjer kolliderede. - Kun kvinden kommer til skade, men heldigvis har hun kun fået knubs - det er ikke alvorligt. Hun er kørt til hospitalet, hvor vores betjente har været i kontakt med hende omkring hændelsesforløbet, siger politikommissær Jesper Sørensen. Der er sket store skader på begge køretøjer - især kvindens personbil bærer præg af mødet med særtransporten, oplyser Jesper Sørensen.